《远游二首 其一》
明代·释函是

少年事远游，不识远游难。望望向河北，北风吹我颜。

飘飖鸿雁向，衔芦度秦关。翱翔南浦云，潜鳞沉巨川。

贪饵喷馀沫，复见随竹竿。敛迹逝嵚厓，虎豹号林寒。

往来无人踪，狐兔多伤残。黄谷奋羽翼，常忧金丸弹。

作客三十年，年年摧肺肝。备知远游苦，徒嗟头鬓斑。

世无羡门子，不如蚤回还。

作者简介：函是（一六〇八——一六八六），字丽中，别字天然，号丹霞老人。本姓曾，名起莘。番禺人。年十七补诸生，与里人梁朝钟、黎遂球、罗宾王、陈学佺辈，并以高才纵谈时事，举明思宗崇祯六年（一六三三）乡试第二。会试不第，谒僧道独于庐山，祝发于归宗寺。既返广州，主法诃林。明亡，徙番禺雷峰，创建海云寺，举家事佛。孤臣节士，皈依者众。历主福州长庆、庐山归宗，及海幢、华首、丹霞、介庵诸刹，晚年主法雷峰。著有《瞎堂诗集》等。清陈伯陶编《胜朝粤东遗民录》卷四有传。